O‘zbekiston Respublikasi Bosh vazirining o‘rinbosari — Yoshlar siyosati, madaniyat, axborot tizimlari va telekommunikatsiyalar masalalari kompleksining rahbari hamda uning Maslahatchisining funksional vazifalari, shuningdek Yoshlar siyosati, madaniya

O‘zbekiston Respublikasi Prezidentining “O‘zbekiston Respublikasi Vazirlar Mahkamasining ijro etuvchi tuzilmasiga qisman o‘zgartirish kiritish to‘g‘risida” 2016-yil 10-sentabrdagi PQ-2584-son qarorini bajarish yuzasidan Vazirlar Mahkamasi qaror qiladi: 
 1. Quyidagilar: 
 O‘zbekiston Respublikasi Bosh vazirining o‘rinbosari — Yoshlar siyosati, madaniyat, axborot tizimlari va telekommunikatsiyalar masalalari kompleksi rahbarining funksional vazifalari to‘g‘risidagi nizom 1-ilovaga muvofiq; 
 O‘zbekiston Respublikasi Bosh vazirining o‘rinbosari — Yoshlar siyosati, madaniyat, axborot tizimlari va telekommunikatsiyalar masalalari kompleksi rahbari maslahatchisining funksional vazifalari to‘g‘risidagi nizom 2-ilovaga muvofiq; 
 Yoshlar siyosati, madaniyat, axborot tizimlari va telekommunikatsiyalar masalalari axborot-tahlil departamenti to‘g‘risidagi nizom 3-ilovaga muvofiq tasdiqlansin.
 2. O‘zbekiston Respublikasi Bosh vazirining o‘rinbosari A.N. Aripov Yoshlar siyosati, madaniyat, axborot tizimlari va telekommunikatsiyalar masalalari axborot-tahlil departamenti rahbarlari va mutaxassislarining funksional vazifalari taqsimotini bir hafta muddatda tasdiqlasin.
 3. O‘zbekiston Respublikasi Hukumatining 4-ilovaga muvofiq ayrim qarorlariga o‘zgartirish kiritilsin.
 4. O‘zbekiston Respublikasi Hukumatining 5-ilovaga muvofiq ba’zi qarorlari o‘z kuchini yo‘qotgan deb hisoblansin. 
 5. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari A.N. Aripov zimmasiga yuklansin. 
 1. Ushbu Nizom O‘zbekiston Respublikasi Prezidentining “O‘zbekiston Respublikasi Vazirlar Mahkamasining ijro etuvchi tuzilmasiga qisman o‘zgartirish kiritish to‘g‘risida” 2016-yil 10-sentabrdagi PQ-2584-son qaroriga muvofiq O‘zbekiston Respublikasi Bosh vazirining o‘rinbosari — Yoshlar siyosati, madaniyat, axborot tizimlari va telekommunikatsiyalar masalalari kompleksi rahbarining funksional vazifalarini belgilaydi. 
 2. O‘zbekiston Respublikasi Bosh vazirining o‘rinbosari — Yoshlar siyosati, madaniyat, axborot tizimlari va telekommunikatsiyalar masalalari kompleksi rahbari O‘zbekiston Respublikasi Prezidentiga va O‘zbekiston Respublikasining Bosh vaziriga hisobot beradi.
 3. O‘zbekiston Respublikasi Bosh vazirining o‘rinbosari — Yoshlar siyosati, madaniyat, axborot tizimlari va telekommunikatsiyalar masalalari kompleksi rahbari (keyingi o‘rinlarda Bosh vazir o‘rinbosari deb ataladi) o‘z faoliyatida O‘zbekiston Respublikasi Konstitutsiyasi va qonunlariga, O‘zbekiston Respublikasi Oliy Majlisi palatalarining qarorlariga, O‘zbekiston Respublikasi Prezidentining farmonlari, qarorlari va farmoyishlariga, Vazirlar Mahkamasining qarorlari va farmoyishlariga, shuningdek ushbu Nizomga amal qiladi.
 4. Bosh vazir o‘rinbosarining faoliyati davlatning yoshlar siyosatini yanada takomillashtirish, jamoat birlashmalari bilan o‘zaro hamkorlik qilish, ma’naviy-ma’rifiy sohani, kinematografiya, ommaviy axborot vositalari, matbaa va noshirlik ishi, madaniyat, san’at, milliy axborot makoni monitoringi, pochta, telekommunikatsiyalar va teleradioeshittirishni rivojlantirish, axborot faoliyati samaradorligini oshirish, arxiv ishi, intellektual mulk obyektlarini huquqiy muhofaza qilish va ularga bo‘lgan huquqlarni himoya qilish masalalarini hal etishga yo‘naltirilgan. 
 5. Bosh vazir o‘rinbosari maqomiga ko‘ra O‘zbekiston Respublikasi Hukumatining a’zosi hisoblanadi va O‘zbekiston Respublikasi Vazirlar Mahkamasi Rayosati tarkibiga kiradi.
 Bosh vazir o‘rinbosari O‘zbekiston Respublikasi Vazirlar Mahkamasi va uning Rayosati majlislarida bevosita ishtirok etadi. 
 6. Quyidagilar Bosh vazir o‘rinbosarining asosiy vazifalari hisoblanadi:
 a) yoshlar siyosati va ma’naviy kamolot sohasida:
 ommaviy madaniyatning mentalityetimizga yot bo‘lgan elementlariga, diniy fanatizmga va mafkuraviy ekstremizmning boshqa ko‘rinishlariga qarshi turishga qodir bo‘lgan yigit va qizlarning ichki immunitetini shakllantirishning muhim omillari bo‘lgan, ma’naviy boy va barkamol, yuqori ma’lumotli va jismonan sog‘lom, mustaqil fikrlovchi va o‘z hayotiy nuqtai nazariga, keng dunyoqarashga, mustahkam bilimlarga, qat’iy e’tiqodlarga, milliy madaniyat va ma’naviy qadriyatlarga, asrlar bo‘yi to‘plangan noyob tajribaga va jahon sivilizatsiyasi yutuqlarini chuqur hurmat qilishga asoslangan yuksak ma’naviy va axloqiy tamoyillarga ega bo‘lgan o‘sib kelayotgan avlodni voyaga yetkazishga yo‘naltirilgan yoshlar siyosatini yanada takomillashtirish bo‘yicha tizimli ishlarni amalga oshirish; 
 yoshlar jamoat tashkilotlarining kamol topayotgan avlodni tarbiyalashdagi, yoshlarning huquqiy madaniyatini va ijtimoiy-iqtisodiy faolligini oshirishdagi, “fuqarolik burchi”, “daxldorlik tuyg‘usi” va “yoshlar madaniyati” kabi tushunchalarni yoshlar ongiga singdirishdagi rolini kuchaytirishga yo‘naltirilgan chora-tadbirlar kompleksini amalga oshirishdagi faoliyatini samarali muvofiqlashtirishni ta’minlash;
 yosh avlodning ijodiy va intellektual salohiyatini aniqlash, rivojlantirish va ro‘yobga chiqarish, yoshlarni va yosh oilalarni ijtimoiy qo‘llab-quvvatlash, davlat va jamoat tashkilotlarini jalb etgan holda ular uchun munosib shart-sharoitlar yaratish sohasidagi chora-tadbirlar kompleksini amalga oshirish bo‘yicha tizimli ishlarni tashkil etish; 
 mamlakat fuqarolari, ayniqsa o‘sib kelayotgan avlod ongida milliy g‘oyaga, milliy mafkuraga, umuminsoniy qadriyatlar va demokratik tamoyillarga asoslangan dunyoqarashni shakllantirishga, jamoatchilik ongiga mustaqillik g‘oyalariga cheksiz sodiqlik tamoyillarini, Vatanga muhabbatni, erkin va ravnaq topayotgan davlat qurishdek buyuk va ezgu maqsadlarga erishishga ishonchni, fidoyilikni singdirishga yo‘naltirilgan kompleks chora-tadbirlarni ishlab chiqish va amalda ro‘yobga chiqarish;
 mamlakatda yuz berayotgan keng ko‘lamli qayta o‘zgartirishlar va o‘zgarishlarning mohiyatini ochib berish, milliy manfaatlarni amaliy va faol tashviq va targ‘ib qilish, mamlakat mustaqilligining ma’naviy asosini mustahkamlash, milliy an’analar va urf-odatlarni saqlash bo‘yicha aholi o‘rtasida olib borilayotgan ma’naviy-ma’rifiy va tashviqot-targ‘ibot ishlarining ta’sirchanligi va samaradorligini oshirishga yo‘naltirilgan chora-tadbirlarni amalga oshirishda jamoat birlashmalariga, fuqarolarning o‘zini o‘zi boshqarish organlariga, mahalliy ijro etuvchi hokimiyat organlariga ko‘maklashish; 
 demokratik qadriyatlarni, odamlarning huquqlari, erkinliklari va qonuniy manfaatlarini himoya qilish, fuqarolarning o‘z salohiyatini ro‘yobga chiqarishlari uchun shart-sharoitlar yaratish, ularning ijtimoiy, ijtimoiy-iqtisodiy faolligini va huquqiy madaniyatini oshirish, ijtimoiy hayotning turli sohalarida muhim davlat dasturlarini amalga oshirishda va katta ijtimoiy ahamiyatga molik boshqa muammolarni hal etishda nodavlat notijorat tashkilotlari va fuqarolik jamiyatining boshqa institutlari bilan o‘zaro hamkorlik qilish shakllari va usullarini takomillashtirish maqsadida nodavlat notijorat tashkilotlari bilan o‘zaro hamkorlikda ijtimoiy sheriklik va jamoatchilik nazorati tizimini yanada takomillashtirish chora-tadbirlarini ishlab chiqish va amalga oshirish;
 aholining ta’lim va madaniy saviyasini oshirishga, milliy an’analarni, tarixiy va ma’naviy merosni ehtiyotlab saqlashga, yoshlar va o‘sib kelayotgan avlodni vatanparvarlik, Vatanga muhabbat, milliy va umuminsoniy qadriyatlarni hurmat qilish ruhida tarbiyalashga yo‘naltirilgan teleradio dasturlarning yuqori sifatli, professional, badiiy yuksak darajasini ta’minlash;
 O‘zbekistonning siyosiy, iqtisodiy, ijtimoiy va madaniy hayotida yuz berayotgan huquqiy demokratik davlatni, ochiq fuqarolik jamiyatini shakllantirishga, mustaqil ommaviy axborot vositalarini rivojlantirishga, insonning huquq va erkinliklarini himoya qilishga yo‘naltirilgan demokratik qayta o‘zgarishlar to‘g‘risida aholini, shuningdek xorijiy jamoatchilikni keng xabardor qilish;
 jamiyatning madaniy va ma’naviy hayoti darajasi yuksalishida milliy kino san’atining o‘rni va ahamiyatini hisobga olgan holda umuminsoniy va milliy qadriyatlar birligi tamoyillari asosida uni rivojlantirishning ustuvor yo‘nalishlarini ishlab chiqish, mamlakatda erkin demokratik jamiyat qurish yo‘lida yuz berayotgan o‘zgarishlar va real yutuqlarni, milliy mustaqillik g‘oyasining mohiyatini kino vositalari orqali aks ettirish, jamiyat hayotida, ayniqsa yoshlar tarbiyasida kinematografiyaning o‘rni va ishtirokini kuchaytirish, kino mahsulotlarining g‘oyaviy-badiiy saviyasini oshirish va uni yanada takomillashtirish;
 badiiy jihatdan yuksak bo‘lgan, kamol topayotgan avlod munosib darajada ibrat oladigan zamonaviy qahramon obrazini shakllantiradigan kino asarlari yaratishga qodir bo‘lgan eng yangi texnologiyalarni joriy etishni hamda mahalliy kino maktabini, eng iqtidorli kinematografchilarni qo‘llab-quvvatlashni hisobga olgan holda, umum tomonidan qabul qilingan jahon standartlariga muvofiq bo‘lgan kino asarlari yaratadigan zamonaviy infratuzilmani rivojlantirish; 
 ijodiy jamoalarning kinostudiyalarini qo‘llab-quvvatlash, ularning manfaatlarini himoya qilish, kinematografiya sohasida tadbirkorlik va raqobat muhitini rivojlantirish uchun qulay shart-sharoitlar yaratish;
 demokratik islohotlarni, davlatning yoshlar siyosatini, yoshlarning bilimi va dunyoqarashini kengaytirishni, turli axborot xurujlarining oldini olishni, ommaviy axborot vositalarida axborotlar va boshqa materiallar berish shakllari va usullarini muntazam ravishda takomillashtirish, mahalliy, ayniqsa yoshlarning ommaviy axborot vositalarini yanada keng ommalashtirish orqali yoshlarning ongi va tafakkurini ommaviy madaniyatning salbiy ta’siridan saqlashni amalga oshirishda ommaviy axborot vositalarining roli va ta’sirini yanada kuchaytirish chora-tadbirlari kompleksini amalga oshirish;
 ommaviy axborot vositalarini, noshirlik va matbaa faoliyatini, kitob mahsulotlari va boshqa bosma mahsulotlarni tarqatishni rivojlantirish sohalarida yagona davlat siyosatini amalga oshiri, axborot-kommunikatsiya texnologiyalarini joriy etish, ushbu sohalarda sifat o‘zgarishlari va tendensiyalarni baholash;
 ommaviy axborot vositalarining mustaqilligini, jurnalist kasbining ijtimoiy maqomi va nufuzini, ommaviy axborot vositalari xodimlari malakasi va mahoratini oshirish, jurnalist kadrlarning yangi farmatsiyasini tayyorlashni takomillashtirish chora-tadbirlarini amalga oshirish;
 b) madaniyat va san’at sohasida:
 O‘zbekiston xalqining milliy madaniy va ma’naviy merosini asrash va ko‘paytirish, aholining madaniy darajasini oshirish, jamiyatning tobora o‘sib borayotgan intellektual, estetik va madaniy ehtiyojlarini hisobga olgan holda aholining keng qatlamlarini, ayniqsa yoshlarni madaniy-ommaviy tadbirlar bilan to‘liq qamrab olishni ta’minlash, yoshlarning ijodiy salohiyatini namoyon qilish va qo‘llab-quvvatlash, shuningdek madaniyat muassasalari, bolalar musiqa va san’at maktablarining moddiy-texnika bazasini yanada mustahkamlash, ular faoliyati samaradorligini oshirish chora-tadbirlarini ro‘yobga chiqarish;
 estrada san’atini rivojlantirish, ommaviy bayramlar, festivallar, ko‘riklar va tanlovlar, xalq sayillarini va boshqa madaniy-ma’rifiy tadbirlarni tashkil etish chora-tadbirlarini amalga oshirish;
 teatrlarni ommaviylashtirish orqali xalqning badiiy didi va madaniy darajasini oshirish, davrimizning qahramoni obrazini zamonaviy talqin qilishda jahon va milliy teatrni rivojlantirish tendensiyalarini hisobga olgan holda teatrlarning repertuarlarini shakllantirishga ko‘maklashish, teatr arboblari — dramaturglar, rejissorlar va aktyorlarning yosh avlodini tayyorlashni takomillashtirish, teatr san’atining moddiy-texnika bazasini mustahkamlash bo‘yicha kompleks chora-tadbirlarni amalga oshirish;
 v) axborot-kommunikatsiya texnologiyalarini rivojlantirish sohasida:
 axborot-kommunikatsiya texnologiyalari sohasida, shu jumladan “Elektron hukumat” tizimini joriy etish, davlat interaktiv xizmatlarini rivojlantirish va sifatini oshirish, ma’muriy tartib-taomillarning axborotlashtirilishi darajasini oshirish, axborot texnologiyalari va dasturiy mahsulotlarning zamonaviy bozorini shakllantirish, shuningdek sohaviy turdosh xizmatlar sifatini oshirishga oid yagona davlat siyosatini shakllantirish;
 mamlakatni ijtimoiy-iqtisodiy rivojlantirish strategiyasiga va zamonaviy xalqaro tendensiyalarga muvofiq davlat boshqaruvi va mahalliy ijro etuvchi hokimiyat organlari tizimida axborot-kommunikatsiya texnologiyalarini yanada rivojlantirishning ustuvor yo‘nalishlarini belgilash; 
 axborot-kommunikatsiya texnologiyalari sohasida kadrlar tayyorlash, ularni qayta tayyorlash va ularning malakasini oshirish chora-tadbirlarini amalga oshirish; 
 davlat boshqaruvi va mahalliy ijro etuvchi hokimiyat organlari tizimida axborot-kommunikatsiya texnologiyalaridan foydalanish sohasida xalqaro hamkorlikni tashkil etish, xalqaro tashkilotlar va xorijiy mamlakatlar bilan o‘zaro foydali hamkorlikni kengaytirish yuzasidan takliflar ishlab chiqish;
 g) milliy axborot makoni monitoringi va axborot xavfsizligini ta’minlash sohasida: 
 milliy axborot makonining yaxlitligini saqlash, davlat va xo‘jalik boshqaruvi organlari, mahalliy ijro etuvchi hokimiyat organlari, shuningdek xo‘jalik yurituvchi subyektlarning axborot resurslari va tizimlarining axborot xavfsizligini ta’minlash bo‘yicha yagona davlat siyosati amalga oshirilishini tashkil etish; 
 milliy axborot makoni va ommaviy axborot vositalari faoliyatining, shu jumladan zamonaviy axborot-kommunikatsiya texnologiyalari, yo‘ldosh tizimlar, Internet tarmog‘i, axborotlarni, shuningdek bosma mahsulotlarni yetkazib berish va tarqatishning boshqa elektron vositalarining, shuningdek bosma mahsulotlarning tizimli monitoringi olib borilishini shakllantirish;
 normativ-huquqiy va tashkiliy-texnik bazani takomillashtirish, axborot xavfsizligini ta’minlash talablari bo‘yicha majburiy tartibda attestatsiyadan o‘tkazish tizimini rivojlantirish, axborot ayirboshlashning himoyalangan elektron shakllariga bosqichma-bosqich o‘tish, axborot xavfsizligiga tahdidlarni prognoz qilish, ushbu tahdidlarga qarshi harakat tizimlarini shakllantirish;
 d) pochta va telekommunikatsiyalarni rivojlantirish, arxiv ishi, intellektual mulk huquqlarini himoya qilish sohasida:
 pochta, telekommunikatsiyalar va teleradioeshittirish tarmoqlarining faoliyat ko‘rsatishi va ularni rivojlantirish, arxiv ishi va ish yuritish, intellektual mulk obyektlarini huquqiy muhofaza qilish va ularga bo‘lgan huquqlarni himoya qilish masalalarida davlat siyosatini shakllantirish va ta’minlash; 
 telekommunikatsiyalar sohasida ishlab chiqarishni mahalliylashtirish darajasini yanada chuqurlashtirishni, tarmoqlararo sanoat kooperatsiyasini kengaytirishni ta’minlash, importning o‘rnini bosishni va mahalliy xomashyo resurslari bazasida ichki bozorni zarur iste’mol tovarlari va butlovchi buyumlar bilan ta’minlaydigan zamonaviy, yuqori texnologiyali raqobatbardoshli ishlab chiqarishlarni tashkil etish; 
 pochta va telekommunikatsiyalar sohasidagi tashkilotlarda korporativ boshqaruvning zamonaviy usullarini joriy etishni tashkil etish, ishlab chiqarish, investitsiya, moddiy-texnik, moliyaviy va mehnat resurslaridan foydalanish samaradorligini oshirish;
 umumiy qabul qilingan xalqaro normalar va standartlarga muvofiq pochta, telekommunikatsiyalar, teleradioeshittirish, arxiv ishi va ish yuritish, intellektual mulk obyektlarini huquqiy muhofaza qilish va ularga bo‘lgan huquqlarni himoya qilish sohalarida qonunchilikni yanada takomillashtirish chora-tadbirlarini ishlab chiqish va amalga oshirish; 
 telekommunikatsiya infratuzilmasini yanada rivojlantirish va modernizatsiyalash, shu jumladan Internet tarmog‘ining axborot tizimlari va resurslaridan, mobil va yo‘ldosh aloqa tarmoqlaridan keng polosali foydalanishni kengaytirish, teleradioeshittirishning raqamli tizimlariga to‘liq o‘tishni ta’minlash;
 pochta va telekommunikatsiyalar va teleradioeshittirish tarmoqlari va vositalarini modernizatsiya qilish va texnika bilan qayta jihozlash hamda arxiv ishi, ushbu sohaga xorijiy investitsiyalar va texnologiyalarni jalb etish masalalari bo‘yicha ishlarni muvofiqlashtirish; 
 xalqaro standartlarga muvofiq intellektual mulk obyektlarini huquqiy muhofaza qilish va ularga bo‘lgan huquqlarni himoya qilish ishlari samaradorligini oshirish va yanada takomillashtirish yuzasidan takliflar ishlab chiqish va chora-tadbirlarni amalga oshirish; 
 pochta, telekommunikatsiyalar, arxiv ishi va ish yuritish, intellektual mulk obyektlarini huquqiy muhofaza qilish va ularga bo‘lgan huquqlarni himoya qilish sohalari uchun yuqori malakali kadrlarni tayyorlash va qayta tayyorlash metodlarini takomillashtirish bo‘yicha tizimli ishlarni ta’minlash; 
 davlat va xo‘jalik boshqaruvi organlarida, mahalliy ijro etuvchi hokimiyat organlarida va davlatning boshqa tashkilotlarida, shu jumladan elektron hujjatlar aylanishi tizimlarini qo‘llagan holda arxiv ishi va ish yuritish samaradorligini oshirish, Milliy arxiv fondi hujjatlari saqlanishi chora-tadbirlarini amalga oshirish; 
 pochta, telekommunikatsiyalar va teleradioeshittirish sohalarida, axborot bozorini tartibga solish, arxiv ishi va ish yuritish, intellektual mulk obyektlarini huquqiy muhofaza qilish va ularga bo‘lgan huquqlarni himoya qilish sohasida xalqaro tashkilotlar va xorijiy mamlakatlar bilan hamkorlik samaradorligini ta’minlash.
 7. Bosh vazir o‘rinbosari o‘z zimmasiga yuklangan vazifalarga muvofiq:
 yoshlar siyosati, madaniyat, axborot tizimlari va telekommunikatsiyalar masalalari bo‘yicha O‘zbekiston Respublikasi Prezidenti Devonining tegishli xizmatlari bilan o‘zaro hamkorlik qiladi;
 O‘zbekiston Respublikasi Bosh vazirining topshiriqlariga binoan respublikaning tegishli hududlarida ijtimoiy-iqtisodiy rivojlantirish, iqtisodiy islohotlarning ustuvor vazifalari va dasturlari bajarilishini muvofiqlashtirib boradi;
 Yoshlar siyosati, madaniyat, axborot tizimlari va telekommunikatsiyalar masalalari axborot-tahlil departamentiga bevosita rahbarlik qiladi, yoshlar siyosati, madaniyat, axborot-kommunikatsiya texnologiyalarini, telekommunikatsiyalarni rivojlantirish, axborot xavfsizligini ta’minlash masalalari bo‘yicha — Madaniyat va sport ishlari vazirligi (madaniyat masalalari bo‘yicha), Axborot texnologiyalari va kommunikatsiyalarini rivojlantirish vazirligi, O‘zbekiston matbuot va axborot agentligi, “O‘zbekkino” milliy agentligi, O‘zbekiston Milliy axborot agentligi (O‘zA), Intellektual mulk agentligi, “O‘zarxiv” agentligi, O‘zbekiston milliy teleradiokompaniyasi, Vazirlar Mahkamasi huzuridagi Din ishlari bo‘yicha qo‘mita, Respublika ma’naviyat targ‘ibot markazi, “Kamolot” yoshlar ijtimoiy harakati, Badiiy akademiya, Milliy g‘oya va mafkura ilmiy-amaliyot markazi, “Sharq” nashriyot-matbaa aksiyadorlik kompaniyasi, Alisher Navoiy nomidagi O‘zbekiston Milliy kutubxonasi, “Mahalla” fondi, “O‘zbeknavo” estrada birlashmasi, O‘zbekiston Yozuvchilar uyushmasi, O‘zbekiston Jurnalistlar ijodiy uyushmasi, “Aloqa-bank” ATB, davlat va xo‘jalik boshqaruvi organlari, mahalliy ijro etuvchi hokimiyat organlarining, shuningdek o‘z faoliyatini axborot tizimlari va telekommunikatsiyalar sohasida litsenziya bitimlariga muvofiq amalga oshiruvchi xo‘jalik yurituvchi subyektlar faoliyatini muvofiqlashtiradi va nazorat qiladi;
 mutasaddilik qilinadigan davlat va xo‘jalik boshqaruvi organlaridagi, jamoat tashkilotlaridagi O‘zbekiston Respublikasi Prezidenti hamda O‘zbekiston Respublikasi Prezidentining Davlat maslahatchilari nomenklaturasiga kiradigan lavozimlarga nomzodlar bo‘yicha takliflarni O‘zbekiston Respublikasi Bosh vaziri bilan kelishgan holda, belgilangan tartibda kiritadi;
 Kompleks boshqaradigan sohaga kiruvchi masalalar bo‘yicha O‘zbekiston Respublikasi Vazirlar Mahkamasiga kiritilgan takliflarni va hujjatlar loyihalarini ko‘rib chiqishda davlat manfaatlariga qat’iy rioya etilishini ta’minlaydi, tayyorlangan hujjatlar loyihalariga ruxsat belgisi (viza) qo‘yadi. Tegishli hujjatlar qabul qilingandan keyin ularning amalga oshirilishi yuzasidan tizimli nazorat tashkil etilishini ta’minlaydi;
 O‘zbekiston Respublikasi Vazirlar Mahkamasi Reglamentiga muvofiq qonun hujjatlari, O‘zbekiston Respublikasi Prezidentining farmonlari, qarorlari va farmoyishlari, Hukumat qarorlari loyihalarining ekspertizadan o‘tkazilishini va sifatli tayyorlanishini tashkil etish masalalarida Vazirlar Mahkamasi apparati boshqaruvchisi bilan hamkorlik qiladi;
 O‘zbekiston Respublikasi qonunlarining, O‘zbekiston Respublikasi Prezidenti farmonlari, qarorlari, farmoyishlari va topshiriqlarining, Hukumat qarorlarining davlat va xo‘jalik boshqaruvi organlari, ijro etuvchi hokimiyat organlari tomonidan bajarilishi yuzasidan nazoratni ta’minlaydi;
 Yoshlar siyosati, madaniyat, axborot tizimlari va telekommunikatsiyalar masalalari axborot-tahlil departamentining departament mudiri, sho‘balari mudirlari, bosh va yetakchi mutaxassislari lavozimlariga kadrlar tanlashni Vazirlar Mahkamasi apparati boshqaruvchisi bilan birgalikda amalga oshiradi;
 Yoshlar siyosati, madaniyat, axborot tizimlari va telekommunikatsiyalar masalalari axborot-tahlil departamenti mudirini, sho‘balari mudirlarini va mutaxassislarini qayta tayyorlash, ularning malakasini oshirish, ularni rag‘batlantirish hamda ularga nisbatan intizomiy jazo choralarini qo‘llanish to‘g‘risida takliflar kiritadi;
 Yoshlar siyosati, madaniyat, axborot tizimlari va telekommunikatsiyalar masalalari axborot-tahlil departamentida, tegishli davlat va xo‘jalik boshqaruvi organlarining markaziy apparatlarida kadrlar zaxirasini shakllantirish ishlarini tizimli asosda tashkil qiladi.
 8. Bosh vazir o‘rinbosari ushbu Nizomga 1-ilovaga muvofiq O‘zbekiston Respublikasining Bosh vaziri boshchilik qiladigan komissiyalar (kengashlar) faoliyatini, shuningdek ularning qarorlari bajarilishini tashkil etish yuzasidan nazoratni ta’minlaydi. 
 9. Bosh vazir o‘rinbosari ushbu Nizomga 2-ilovaga muvofiq komissiyalar va kengashlarga rahbarlik qiladi.
 10. Bosh vazir o‘rinbosari o‘ziga yuklangan vazifalar va funksiyalarni bajarish uchun quyidagi huquqlarga ega:
 Vazirlar Mahkamasida ko‘rib chiqiladigan masalalarni tahlil qilish va tayyorlash uchun zarur bo‘lgan materiallar va ma’lumotlarni davlat va xo‘jalik boshqaruvi organlaridan, mahalliy ijro etuvchi hokimiyat organlaridan va tashkilotlardan belgilangan tartibda so‘rash va olish;
 davlat va xo‘jalik boshqaruvi organlari, mahalliy ijro etuvchi hokimiyat organlari, boshqa tashkilotlar rahbarlari va vakillari ishtirokida yig‘ilishlar o‘tkazish;
 mutasaddilik qilinadigan vazirliklar, idoralar, xo‘jalik boshqaruvi organlari kollegial organlarining majlislarida, shuningdek O‘zbekiston Respublikasi Bosh vazirining topshiriqlari bo‘yicha — davlatning boshqa organlarining, nodavlat notijorat tashkilotlarining Kompleks boshqaradigan sohaga kiruvchi masalalar bo‘yicha o‘tkaziladigan majlislari va yig‘ilishlarida qatnashish;
 davlat va xo‘jalik boshqaruvi organlari, ilmiy muassasalar va boshqa tashkilotlar rahbarlari va vakillarini Vazirlar Mahkamasida ko‘rib chiqiladigan masalalarni ishlab chiqish uchun belgilangan tartibda jalb etish, tegishli masalalar bo‘yicha vaqtinchalik ishchi guruhlar tuzish;
 “O‘zbekiston Respublikasi Vazirlar Mahkamasi to‘g‘risida”gi O‘zbekiston Respublikasi Qonuni va Vazirlar Mahkamasi Reglamenti talablari buzilgan holda tushadigan hujjatlarni qaytarish.
 Bosh vazir o‘rinbosarining zarur materiallar, ma’lumotlarni taqdim etish, shuningdek O‘zbekiston Respublikasi qonunlari, O‘zbekiston Respublikasi Prezidentining farmonlari, qarorlari va farmoyishlari, Vazirlar Mahkamasi qarorlari va boshqa hujjatlar loyihalarini puxta ishlab chiqish bo‘yicha talablari va topshiriqlari uning tomonidan belgilangan muddatlarda bajarilishi kerak.
 Bosh vazir o‘rinbosarining o‘zi boshqaradigan masalalar bo‘yicha davlat va xo‘jalik boshqaruvi organlari va boshqa tashkilotlar rahbarlariga topshiriqlari belgilangan tartibda bajarilishi majburiydir.
 11. Bosh vazir o‘rinbosari:
 zimmasiga yuklangan vazifalarning zarur tarzda va sifatli bajarilishi;
 o‘zi rahbarlik qiladigan Kompleksdagi ishlarning holati, tegishli davlat va xo‘jalik boshqaruvi organlarining, tashkilotlarning faoliyati muvofiqlashtirilishi va nazorat qilinishini, Kompleks yurituviga kiradigan masalalar bo‘yicha Vazirlar Mahkamasiga kiritilgan takliflarning va hujjatlar loyihalarining har tomonlama ko‘rib chiqilishini ta’minlash; 
 Vazirlar Mahkamasi Reglamentiga muvofiq taqdim etiladigan Hukumat qarorlari loyihalarini respublika davlat manfaatlarini, iqtisodiy samaradorligini nazarda tutib va ulardagi masalalarni barcha manfaatdor tuzilmalar bilan bog‘lagan holda puxta ekspertizadan o‘tkazilishi yuzasidan nazoratni ta’minlash; 
 O‘zbekiston Respublikasi qonunlarining, O‘zbekiston Respublikasi Oliy Majlisi palatalari qarorlarining, O‘zbekiston Respublikasi Prezidentining farmonlari, qarorlari, farmoyishlari va topshiriqlarining, Hukumat qarorlari va farmoyishlarining, Vazirlar Mahkamasi rahbariyati topshiriqlarining Yoshlar siyosati, madaniyat, axborot tizimlari va telekommunikatsiyalar masalalari kompleksi tarkibiga kiradigan davlat va xo‘jalik boshqaruvi organlari, tashkilotlar tomonidan o‘z vaqtida va sifatli bajarilishini ta’minlash;
 Vazirlar Mahkamasining “Ijro intizomini mustahkamlash chora-tadbirlari to‘g‘risida” 1999-yil 12-yanvardagi 12-son qaroriga muvofiq ijro intizomining mustahkamlanishi uchun javob beradi.
 12. Bosh vazir o‘rinbosarining ishlari “O‘zbekiston Respublikasi Vazirlar Mahkamasi to‘g‘risida”gi O‘zbekiston Respublikasi Qonuniga, Vazirlar Mahkamasi Reglamentiga, ushbu Nizomga, O‘zbekiston Respublikasi Prezidentining, O‘zbekiston Respublikasi Bosh vazirining topshiriqlariga muvofiq, shuningdek Vazirlar Mahkamasining ish rejalari hamda Yoshlar siyosati, madaniyat, axborot tizimlari va telekommunikatsiyalar masalalari kompleksining ish rejasi asosida tashkil etiladi.
 Kompleksning ish rejasi O‘zbekiston Respublikasi Vazirlar Mahkamasi Rayosati tomonidan tasdiqlanadi.
 Bosh vazir o‘rinbosarining O‘zbekiston Respublikasi qonunlarining, O‘zbekiston Respublikasi Prezidenti farmonlari, qarorlari va farmoyishlarining, Hukumat qarorlarining mutasaddilik qilinadigan davlat va xo‘jalik boshqaruvi organlarida, mahalliy ijro etuvchi hokimiyat organlarida amalga oshirilishi tizimli monitoringini ta’minlash bo‘yicha faoliyati Vazirlar Mahkamasining ish rejasiga, shuningdek O‘zbekiston Respublikasi Bosh vazirining topshiriqlariga muvofiq kompleks o‘rganishlarni amalga oshirish yo‘li bilan, Vazirlar Mahkamasi, Vazirlar Mahkamasining Rayosati, Yoshlar siyosati, madaniyat, axborot tizimlari va telekommunikatsiyalar masalalari kompleksi majlislarida hisobotlarni eshitgan holda tashkil etiladi. 
 1. Mustaqillik kuni va Navro‘z umumxalq bayramlarini nishonlashni tashkil etish bo‘yicha doimiy ishlaydigan Respublika komissiyasi.
 2. Geografik obyektlarga nom berish va ularni qayta nomlash masalalari bo‘yicha Respublika komissiyasi.
 3. “Ma’naviyat va ma’rifat” Respublika kengashi.
 1. 2013 — 2020-yillarda O‘zbekiston Respublikasining Milliy axborot-kommunikatsiya tizimini rivojlantirish kompleks dasturi amalga oshirilishini muvofiqlashtirish bo‘yicha Respublika komissiyasi.
 2. Axborot faoliyati va ma’lumotlar uzatishni takomillashtirish va samaradorligini oshirish bo‘yicha Idoralararo muvofiqlashtiruvchi komissiya. 
 3. Vazirlar Mahkamasining noshirlik faoliyatini litsenziyalash bo‘yicha komissiyasi.
 4. Madaniy va arxeologik meros obyektlarini muhofaza qilish va ulardan foydalanish masalalarini muvofiqlashtirish bo‘yicha Hukumat komissiyasi. 
 5. Respublika axborot-kutubxona tizimi faoliyatini muvofiqlashtirish bo‘yicha Idoralararo kengash. 
 6. Radiochastotalar bo‘yicha Respublika kengashi. 
 7. Fuqarolarning o‘zini o‘zi boshqarish organlari faoliyatini muvofiqlashtirish bo‘yicha Respublika kengashi.
 8. Iste’dodli yoshlarga “Nihol” mukofotlari berish bo‘yicha Respublika kengashi.
 1. Ushbu Nizom O‘zbekiston Respublikasi Prezidentining “O‘zbekiston Respublikasi Vazirlar Mahkamasining ijro etuvchi tuzilmasiga qisman o‘zgartirish kiritish to‘g‘risida” 2016-yil 10-sentabrdagi PQ-2584-son qaroriga muvofiq O‘zbekiston Respublikasi Bosh vazirining o‘rinbosari — Yoshlar siyosati, madaniyat, axborot tizimlari va telekommunikatsiyalar masalalari kompleksi rahbari maslahatchisining funksional vazifalarini belgilaydi. 
 2. O‘zbekiston Respublikasi Bosh vazirining o‘rinbosari — Yoshlar siyosati, madaniyat, axborot tizimlari va telekommunikatsiyalar masalalari kompleksi rahbari maslahatchisi (keyingi o‘rinlarda Maslahatchi deb ataladi) o‘z faoliyatida O‘zbekiston Respublikasi Konstitutsiyasi va qonunlariga, O‘zbekiston Respublikasi Oliy Majlisi palatalarining qarorlariga, O‘zbekiston Respublikasi Prezidentining farmonlari, qarorlari va farmoyishlariga, Vazirlar Mahkamasining qarorlari va farmoyishlariga, shuningdek ushbu Nizomga amal qiladi.
 3. Maslahatchining faoliyati O‘zbekiston Respublikasi Bosh vazirining o‘rinbosari — Yoshlar siyosati, madaniyat, axborot tizimlari va telekommunikatsiyalar masalalari kompleksi rahbari (keyingi o‘rinlarda Bosh vazir o‘rinbosari deb ataladi) boshchiligida amalga oshiriladi hamda Bosh vazir o‘rinbosarining milliy g‘oya va mafkura, ma’naviy-ma’rifiy ishlar va yoshlar siyosati masalalariga doir faoliyatini axborot, ekspert-tahlil va maslahatlar bilan ta’minlashga yo‘naltirilgan.
 Maslahatchi manfaatdor vazirliklar va idoralar, mahalliy ijro etuvchi hokimiyat organlari, nodavlat notijorat tashkilotlari bilan birgalikda, Bosh vazir o‘rinbosari zimmasiga yuklangan vazifalarni amalga oshirishga yo‘naltirilgan milliy g‘oya va mafkura, ma’naviy-ma’rifiy ishlar va yoshlar siyosati masalalari bo‘yicha izchil va muvofiqlashtirilgan tavsiyalar va takliflar ishlab chiqishda Bosh vazir o‘rinbosariga ko‘maklashadi.
 4. Maslahatchi o‘z faoliyatida O‘zbekiston Respublikasi Bosh vazirining o‘rinbosariga hisobot beradi.
 Maslahatchi o‘z faoliyatini Bosh vazir o‘rinbosari topshiriqlariga binoan hamda Yoshlar siyosati, madaniyat, axborot tizimlari va telekommunikatsiyalar masalalari axborot-tahlil departamenti bilan o‘zaro hamkorlikda amalga oshiradi.
 5. Quyidagilar Maslahatchining asosiy vazifalari hisoblanadi:
 milliy g‘oya va mafkura, ma’naviy-ma’rifiy ishlar va yoshlar siyosati masalalarida Kompleks mutasaddilik qiladigan vazirliklar, idoralar faoliyatini muvofiqlashtirish mexanizmini takomillashtirish va natijadorligini ta’minlash yuzasidan takliflar kiritish;
 mamlakat fuqarolari, ayniqsa o‘sib kelayotgan avlod ongida o‘zining milliy g‘oyasiga, mustaqil milliy mafkuraga, umuminsoniy qadriyatlar va demokratik tamoyillarga asoslangan dunyoqarashni shakllantirish shakllari, usullari va mexanizmlarini yanada takomillashtirish bo‘yicha tavsiyalar ishlab chiqish;
 jamoatchilik ongida mustaqillik g‘oyalariga cheksiz sodiqlikni, milliy o‘zlikni anglashni, Vatanga muhabbat va uning taqdiriga daxldorlikni, erkin va ravnaq topayotgan davlat qurish yo‘lida fidoyilikni singdirishga, aholining, ayniqsa yoshlarning terrorizm, diniy ekstremizm, radikalizm, yot mentalitet mafkuralari, “ommaviy madaniyat” va ma’naviyatga boshqa tahdidlar ta’siriga qarshi mustahkam mafkuraviy immunitetni shakllantirishga yo‘naltirilgan tadbirlarni amalga oshirish bo‘yicha takliflar kiritish;
 aholi o‘rtasida o‘tkaziladigan milliy g‘oyani targ‘ib qilish va ma’naviy-ma’rifiy ishlar ta’sirchanligi hamda samaradorligini oshirishga yo‘naltirilgan chora-tadbirlarni amalga oshirishda jamoat birlashmalari, fuqarolarning o‘zini o‘zi boshqarish organlari, mahalliy ijro etuvchi hokimiyat organlari bilan o‘zaro hamkorlikni takomillashtirish;
 davlat va xo‘jalik boshqaruvi organlari, mahalliy ijro etuvchi hokimiyat organlari, boshqa organlar va tashkilotlar faoliyatida milliy g‘oyani targ‘ib qilish va ma’naviy-ma’rifiy ishlar bo‘yicha materiallar va ma’lumotlarni o‘rganish, baholash;
 mamlakatda yuz berayotgan keng ko‘lamli tarkibiy o‘zgartirishlar va o‘zgarishlarning mohiyatini ochib berish, milliy manfaatlarni chuqur o‘ylangan faol tashviq va targ‘ib qilish konsepsiyasini, yoshlarda “fikrga qarshi — fikr bilan, g‘oyaga qarshi — g‘oya bilan, jaholatga qarshi — ma’rifat bilan kurashish” tamoyillariga amal qilish uquvi va malakasini shakllantirish maqsadida, mamlakat mustaqilligining ma’naviy asosini doimiy mustahkamlash, milliy an’analar va urf-odatlarni avaylab asrash, zamonaviylik jihatidan boyitish bo‘yicha tavsiyalarni ishlab chiqish, tahlil qilish va baholash;
 nodavlat notijorat tashkilotlari bilan o‘zaro hamkorlik qilishda demokratik qadriyatlar, fuqarolarning huquqlari, erkinliklari va qonuniy manfaatlarini himoya qilish, ularning o‘z ijtimoiy-shaxsiy, ijodiy-intellektual, professional salohiyatini amalga oshirishi uchun shart-sharoitlar yaratish, ularning jamoatchilik, ijtimoiy-iqtisodiy faolligini hamda huquqiy madaniyatini oshirish maqsadida ijtimoiy sheriklik va jamoatchilik nazorati tizimini takomillashtirish;
 ijtimoiy hayotning turli sohalaridagi eng muhim davlat dasturlarini amalga oshirishda hamda katta ijtimoiy ahamiyatga molik boshqa muammolarni hal etishda nodavlat notijorat tashkilotlari va fuqarolik jamiyatining boshqa institutlari bilan o‘zaro hamkorlik qilish shakllari va usullarini takomillashtirish.
 6. Maslahatchi o‘z zimmasiga yuklangan vazifalarga muvofiq:
 Bosh vazir o‘rinbosariga tegishli masalalar bo‘yicha Kompleks faoliyatida asosiy yo‘nalishlarni, ustuvor vazifalarni ishlab chiqishga doir takliflar kiritadi;
 Bosh vazir o‘rinbosari topshiriqlariga muvofiq tahliliy va umumlashtirilgan materiallarni tayyorlaydi, qo‘yilgan masalalarni samarali hal etish bo‘yicha tavsiyalar ishlab chiqilishini ta’minlaydi;
 Bosh vazir o‘ribosariga hamda Yoshlar siyosati, madaniyat, axborot tizimlari va telekommunikatsiyalar masalalari axborot-tahlil departamentiga konsultativ va metodik yordam ko‘rsatadi;
 Kompleksning joriy va istiqbolli ish rejalariga muvofiq Kompleks tarkibiga kiradigan vazirliklar va idoralar tomonidan bajariladigan eng muhim loyihalar va dasturlarning amalga oshirilishi hamda ularning natijalari monitoringini olib borish va prognozi bo‘yicha tahliliy materiallarni o‘z vaqtida, tizimli asosda tayyorlashni ta’minlaydi;
 O‘zbekiston Respublikasi qonunlarining, O‘zbekiston Respublikasi Prezidenti farmonlari, qarorlari va farmoyishlarining, Vazirlar Mahkamasi qarorlarining, boshqa materiallar va hujjatlarning kiritilgan loyihalarini ko‘rib chiqadi va, zarurat bo‘lganda, tegishli takliflar tayyorlagan holda Bosh vazir o‘rinbosariga axborot beradi;
 normativ-huquqiy hujjatlar, rejalar va dasturlar loyihalarini ishlab chiqish va ekspertizadan o‘tkazishda, shuningdek ularning amalga oshirilishini nazorat qilishda ishtirok etadi;
 majlislar va yig‘ilishlarga tayyorgarlik ko‘rish doirasida Bosh vazir o‘rinbosariga materiallar, shu jumladan ma’ruzalar loyihalarining puxta ishlab chiqilishini tashkil etadi;
 O‘zbekiston Respublikasi Vazirlar Mahkamasi va uning Rayosati majlislarida ishtirok etadi;
 Bosh vazir o‘rinbosari topshirig‘iga binoan mutasaddilik qilinadigan davlat va xo‘jalik boshqaruvi organlari hamda boshqa tashkilotlarning majlislarida, O‘zbekiston Respublikasining Bosh vaziri topshirig‘i bo‘yicha esa — davlatning boshqa organlari, nodavlat notijorat tashkilotlari va boshqa tashkilotlarning Kompleks yuritishi sohasiga kiradigan masalalar bo‘yicha majlislari va yig‘ilishlarida ishtirok etadi.
 7. Maslahatchi o‘z zimmasiga yuklangan vazifalar va funksiyalarni bajarish uchun quyidagi huquqlarga ega:
 Vazirlar Mahkamasida ko‘rib chiqiladigan masalalarni tahlil qilish va tayyorlash uchun zarur bo‘lgan materiallar va ma’lumotlarni davlat va xo‘jalik boshqaruvi organlari, mahalliy ijro etuvchi hokimiyat organlari, boshqa tashkilotlardan so‘rash;
 Bosh vazir o‘rinbosari topshirig‘iga binoan davlat va xo‘jalik boshqaruvi organlari, mahalliy ijro etuvchi hokimiyat organlari, boshqa tashkilotlar rahbarlari va vakillari ishtirokida yig‘ilishlar o‘tkazish;
 Vazirlar Mahkamasida ko‘rib chiqiladigan masalalarni puxta ishlab chiqish uchun davlat va xo‘jalik boshqaruvi organlari, ilmiy muassasalar hamda boshqa tashkilotlar rahbarlari va vakillarini belgilangan tartibda jalb qilish, tegishli masalalar bo‘yicha vaqtinchalik ishchi guruhlar tashkil etish yuzasidan takliflar tayyorlash.
 8. Maslahatchi:
 o‘z zimmasiga yuklangan vazifalarning o‘z vaqtida va zarur darajada bajarilishi;
 O‘zbekiston Respublikasi Bosh vazirining o‘rinbosari va Bosh vazir topshiriqlarining o‘z vaqtida va sifatli bajarilishini ta’minlash yuzasidan javob beradi.
 9. Maslahatchining ishlari “O‘zbekiston Respublikasi Vazirlar Mahkamasi to‘g‘risida”gi O‘zbekiston Respublikasi Qonuniga, Vazirlar Mahkamasining Reglamentiga, ushbu Nizomga, O‘zbekiston Respublikasi Bosh vazirining o‘rinbosari va Bosh vazirning topshiriqlariga muvofiq, shuningdek Vazirlar Mahkamasining ish rejalari hamda Yoshlar siyosati, madaniyat, axborot tizimlari va telekommunikatsiyalar masalalari kompleksining ish rejasi asosida tashkil etiladi.
 10. Maslahatchining shaxsiy ish rejasi Bosh vazir o‘rinbosari tomonidan tasdiqlanadi. 
 1. Yoshlar siyosati, madaniyat, axborot tizimlari va telekommunikatsiyalar masalalari axborot-tahlil departamenti (keyingi o‘rinlarda Departament deb ataladi) O‘zbekiston Respublikasi Vazirlar Mahkamasi Ijro etuvchi apparatining tarkibiy bo‘linmasi hisoblanadi.
 2. Departamentning faoliyati Vazirlar Mahkamasini, uning Rayosatini, shuningdek Vazirlar Mahkamasining Ijro etuvchi apparatini:
 yoshlar siyosati va ma’naviy rivojlantirish, chuqur axloqiy va barkamol yosh avlodni tarbiyalash, axborot faoliyati, madaniyat va san’at, nodavlat notijorat tashkilotlari bilan o‘zaro hamkorlik qilish masalalari bo‘yicha;
 davlat va xo‘jalik boshqaruvi organlari, mahalliy ijro etuvchi hokimiyat organlari, iqtisodiyot tarmoqlari va sohalarida axborot-kommunikatsiya texnologiyalarini rivojlantirish va axborot xavfsizligini ta’minlash, shuningdek milliy axborot makoni monitoringi, pochta, telekommunikatsiyalar va teleradioeshittirishni rivojlantirish, axborot faoliyati, arxiv ishi samaradorligini oshirish, intellektual mulk obyektlarini huquqiy muhofaza qilish va ularga bo‘lgan huquqlarni himoya qilish masalalari bo‘yicha axborot-tahliliy materiallar bilan ta’minlashga yo‘naltirilgan.
 3. Departament o‘z faoliyatida O‘zbekiston Respublikasi Konstitutsiyasi va qonunlariga, O‘zbekiston Respublikasi Oliy Majlisi palatalarining qarorlariga, O‘zbekiston Respublikasi Prezidentining farmonlari, qarorlari va farmoyishlariga, O‘zbekiston Respublikasi Vazirlar Mahkamasining qarorlari va farmoyishlariga, shuningdek mazkur Nizomga amal qiladi.
 4. Departament o‘z faoliyatini O‘zbekiston Respublikasining Bosh vaziri rahbarligida amalga oshiradi.
 Departament o‘z vakolatiga kiruvchi masalalar bo‘yicha O‘zbekiston Respublikasi Bosh vaziri o‘rinbosariga bo‘ysunadi, ayni vaqtda uning faoliyati Vazirlar Mahkamasi apparatining boshqaruvchisi tomonidan muvofiqlashtirib boriladi. 
 5. Departament o‘z faoliyatini Vazirlar Mahkamasi Ijro etuvchi apparatining boshqa tarkibiy bo‘linmalari, davlat va xo‘jalik boshqaruvi organlari, mahalliy ijro etuvchi hokimiyat organlari, boshqa organlar va tashkilotlar bilan o‘zaro hamkorlikda amalga oshiradi.
 6. Quyidagilar Departamentning asosiy vazifalari hisoblanadi:
 a) yoshlar siyosati va ma’naviy kamolot sohasida:
 ommaviy madaniyatning mentalityetimizga yot bo‘lgan elementlariga, diniy fanatizmga va mafkuraviy ekstremizmning boshqa ko‘rinishlariga qarshi turishga qodir bo‘lgan yigit va qizlarning ichki immunitetini shakllantirishning muhim omillari bo‘lgan, ma’naviy boy va barkamol, yuqori ma’lumotli va jismonan sog‘lom, mustaqil fikrlovchi va o‘z hayotiy nuqtai nazariga, keng dunyoqarashga, mustahkam bilimlarga, qat’iy e’tiqodlarga, milliy madaniyat va ma’naviy qadriyatlarga, asrlar bo‘yi to‘plangan noyob tajribaga va jahon sivilizatsiyasi yutuqlarini chuqur hurmat qilishga asoslangan yuksak ma’naviy va axloqiy tamoyillarga ega bo‘lgan o‘sib kelayotgan avlodni voyaga yetkazishga yo‘naltirilgan yoshlar siyosatini yanada takomillashtirish bo‘yicha tizimli ishlarni amalga oshirish; 
 yoshlar jamoat tashkilotlarining kamol topayotgan avlodni tarbiyalashdagi, yoshlarning huquqiy madaniyatini va ijtimoiy-iqtisodiy faolligini oshirishdagi, “fuqarolik burchi”, “daxldorlik tuyg‘usi” va “yoshlar madaniyati” kabi tushunchalarni yoshlar ongiga singdirishdagi rolini kuchaytirishga yo‘naltirilgan chora-tadbirlar kompleksini amalga oshirishdagi faoliyatini samarali muvofiqlashtirishni ta’minlash;
 yosh avlodning ijodiy va intellektual salohiyatini aniqlash, rivojlantirish va ro‘yobga chiqarish, yoshlarni va yosh oilalarni ijtimoiy qo‘llab-quvvatlash, davlat va jamoat tashkilotlarini jalb etgan holda ular uchun munosib shart-sharoitlar yaratish sohasidagi chora-tadbirlar kompleksini amalga oshirish bo‘yicha tizimli ishlarni tashkil etish; 
 mamlakat fuqarolari, ayniqsa o‘sib kelayotgan avlod ongida milliy g‘oyaga, milliy mafkuraga, umuminsoniy qadriyatlar va demokratik tamoyillarga asoslangan dunyoqarashni shakllantirishga, jamoatchilik ongiga mustaqillik g‘oyalariga cheksiz sodiqlik tamoyillarini, Vatanga muhabbatni, erkin va ravnaq topayotgan davlat qurishdek buyuk va ezgu maqsadlarga erishishga ishonchni, fidoyilikni singdirishga yo‘naltirilgan kompleks chora-tadbirlarni ishlab chiqish va amalda ro‘yobga chiqarish;
 mamlakatda yuz berayotgan keng ko‘lamli qayta o‘zgartirishlar va o‘zgarishlarning mohiyatini ochib berish, milliy manfaatlarni amaliy va faol tashviq va targ‘ib qilish, mamlakat mustaqilligining ma’naviy asosini mustahkamlash, milliy an’analar va urf-odatlarni saqlash bo‘yicha aholi o‘rtasida olib borilayotgan ma’naviy-ma’rifiy va tashviqot-targ‘ibot ishlarining ta’sirchanligi va samaradorligini oshirishga yo‘naltirilgan chora-tadbirlarni amalga oshirishda jamoat birlashmalariga, fuqarolarning o‘zini o‘zi boshqarish organlariga, mahalliy ijro etuvchi hokimiyat organlariga ko‘maklashish; 
 demokratik qadriyatlarni, odamlarning huquqlari, erkinliklari va qonuniy manfaatlarini himoya qilish, fuqarolarning o‘z salohiyatini ro‘yobga chiqarishlari uchun shart-sharoitlar yaratish, ularning ijtimoiy, ijtimoiy-iqtisodiy faolligini va huquqiy madaniyatini oshirish, ijtimoiy hayotning turli sohalarida muhim davlat dasturlarini amalga oshirishda va katta ijtimoiy ahamiyatga molik boshqa muammolarni hal etishda nodavlat notijorat tashkilotlari va fuqarolik jamiyatining boshqa institutlari bilan o‘zaro hamkorlik qilish shakllari va usullarini takomillashtirish maqsadida nodavlat notijorat tashkilotlari bilan o‘zaro hamkorlikda ijtimoiy sheriklik va jamoatchilik nazorati tizimini yanada takomillashtirish chora-tadbirlarini ishlab chiqish va amalga oshirish;
 aholining ta’lim va madaniy saviyasini oshirishga, milliy an’analarni, tarixiy va ma’naviy merosni ehtiyotlab saqlashga, yoshlar va o‘sib kelayotgan avlodni vatanparvarlik, Vatanga muhabbat, milliy va umuminsoniy qadriyatlarni hurmat qilish ruhida tarbiyalashga yo‘naltirilgan teleradio dasturlarning yuqori sifatli, professional, badiiy yuksak darajasini ta’minlash;
 O‘zbekistonning siyosiy, iqtisodiy, ijtimoiy va madaniy hayotida yuz berayotgan huquqiy demokratik davlatni, ochiq fuqarolik jamiyatini shakllantirishga, mustaqil ommaviy axborot vositalarini rivojlantirishga, insonning huquq va erkinliklarini himoya qilishga yo‘naltirilgan demokratik o‘zgarishlar to‘g‘risida aholini, shuningdek xorijiy jamoatchilikni keng xabardor qilish;
 jamiyatning madaniy va ma’naviy hayoti darajasi yuksalishida milliy kino san’atining o‘rni va ahamiyatini hisobga olgan holda umuminsoniy va milliy qadriyatlar birligi tamoyillari asosida uni rivojlantirishning ustuvor yo‘nalishlarini ishlab chiqish, mamlakatda erkin demokratik jamiyat qurish yo‘lida yuz berayotgan o‘zgarishlar va real yutuqlarni, milliy mustaqillik g‘oyasining mohiyatini kino san’ati vositalari orqali aks ettirish, jamiyat hayotida, ayniqsa yoshlar tarbiyasida kinematografiyaning o‘rni va ishtirokini kuchaytirish, kino mahsulotlarining g‘oyaviy-badiiy saviyasini oshirish va uni yanada takomillashtirish;
 badiiy jihatdan yuksak bo‘lgan, kamol topayotgan avlod munosib darajada ibrat oladigan zamonaviy qahramon obrazini shakllantiradigan kino asarlari yaratishga qodir bo‘lgan eng yangi texnologiyalarni hisobga olgan holda, umum tomonidan qabul qilingan jahon standartlariga muvofiq bo‘lgan kino asarlari yaratadigan zamonaviy infratuzilmani rivojlantirish; 
 ijodiy jamoalarning kinostudiyalarini qo‘llab-quvvatlash, ularning manfaatlarini himoya qilish, kinematografiya sohasida tadbirkorlik va raqobat muhitini rivojlantirish uchun qulay shart-sharoitlar yaratish;
 demokratik islohotlarni, davlatning yoshlar siyosatini, yoshlarning bilimi va dunyoqarashini kengaytirishni, turli axborot xurujlarining oldini olishni, ommaviy axborot vositalarida axborotlar va boshqa materiallar berish shakllari va usullarini muntazam ravishda takomillashtirish, mahalliy, ayniqsa yoshlarning ommaviy axborot vositalarini yanada keng ommalashtirish orqali yoshlarning ongi va tafakkurini ommaviy madaniyatning salbiy ta’siridan saqlashni amalga oshirishda ommaviy axborot vositalarining roli va ta’sirini yanada kuchaytirish chora-tadbirlari kompleksini amalga oshirish;
 ommaviy axborot vositalarini, noshirlik va matbaa faoliyatini, kitob mahsulotlari va boshqa bosma mahsulotlarni tarqatishni rivojlantirish sohalarida yagona davlat siyosatini amalga oshirish, axborot-kommunikatsiya texnologiyalarini joriy etish, ushbu sohalarda sifat o‘zgarishlari va tendensiyalarni baholash;
 ommaviy axborot vositalarining mustaqilligini, jurnalist kasbining ijtimoiy maqomi va nufuzini, ommaviy axborot vositalari xodimlari malakasi va mahoratini oshirish, jurnalist kadrlarning yangi farmatsiyasini tayyorlashni takomillashtirish chora-tadbirlarini amalga oshirish;
 b) madaniyat va san’at sohasida:
 O‘zbekiston xalqining milliy madaniy va ma’naviy merosini asrash va ko‘paytirish, aholining madaniy darajasini oshirish, jamiyatning tobora o‘sib borayotgan intellektual, estetik va madaniy ehtiyojlarini hisobga olgan holda aholining keng qatlamlarini, ayniqsa yoshlarni madaniy-ommaviy tadbirlar bilan to‘liq qamrab olishni ta’minlash, yoshlarning ijodiy salohiyatini namoyon qilish va qo‘llab-quvvatlash, shuningdek madaniyat muassasalari, bolalar musiqa va san’at maktablarining moddiy-texnika bazasini yanada mustahkamlash, ular faoliyati samaradorligini oshirish chora-tadbirlarini ro‘yobga chiqarish;
 estrada san’atini rivojlantirish, ommaviy bayramlar, festivallar, ko‘riklar va tanlovlar, xalq sayillarini va boshqa madaniy-ma’rifiy tadbirlarni tashkil etish chora-tadbirlarini amalga oshirish;
 teatrlarni ommaviylashtirish orqali xalqning badiiy didi va madaniy darajasini oshirish, davrimizning qahramoni obrazini zamonaviy talqin qilishda jahon va milliy teatrni rivojlantirish tendensiyalarini hisobga olgan holda teatrlarning repertuarlarini shakllantirishga ko‘maklashish, teatr arboblari — dramaturglar, rejissorlar va aktyorlarning yosh avlodini tayyorlashni takomillashtirish, teatr san’atining moddiy-texnika bazasini mustahkamlash bo‘yicha kompleks chora-tadbirlarni amalga oshirish;
 v) axborot-kommunikatsiya texnologiyalarini rivojlantirish sohasida:
 1) davlat hokimiyati va boshqaruvi organlarida:
 axborot-kommunikatsiya texnologiyalari sohasida, shu jumladan “Elektron hukumat” tizimini joriy etish, davlat interaktiv xizmatlarini rivojlantirish va sifatini oshirish, ma’muriy tartib-taomillarning axborotlashtirilishi darajasini oshirish, axborot texnologiyalari va dasturiy mahsulotlarning zamonaviy bozorini shakllantirish, shuningdek sohaviy turdosh xizmatlar sifatini oshirishga oid yagona davlat siyosatini shakllantirish;
 mamlakatni ijtimoiy-iqtisodiy rivojlantirish strategiyasiga va zamonaviy xalqaro tendensiyalarga muvofiq davlat boshqaruvi va mahalliy ijro etuvchi hokimiyat organlari tizimida axborot-kommunikatsiya texnologiyalarini yanada rivojlantirishning ustuvor yo‘nalishlarini belgilash; 
 davlat organlari tomonidan tadbirkorlik subyektlari va aholiga ko‘rsatiladigan interaktiv davlat xizmatlarini yanada rivojlantirish va sifatini yaxshilashni ta’minlash, tegishli axborot resurslaridan, shu jumladan qishloq joylarda keng foydalanishni ta’minlash;
 davlat boshqaruvi va mahalliy ijro etuvchi hokimiyat organlari tomonidan axborot-kommunikatsiya texnologiyalarini rivojlantirish masalalari bo‘yicha O‘zbekiston Respublikasi qonunlari, O‘zbekiston Respublikasi Prezidentining farmonlari, qarorlari va farmoyishlari, Vazirlar Mahkamasining qarorlari va farmoyishlari bajarilishini tashkil etish va nazorat qilish;
 2013 — 2020-yillarda O‘zbekiston Respublikasining Milliy axborot-kommunikatsiya tizimini rivojlantirish kompleks dasturi amalga oshirilishini ta’minlash;
 axborot-kommunikatsiya texnologiyalari, dasturiy mahsulotlarni ishlab chiqish va joriy etish, axborot tizimlari va ma’lumotlar bazalari sohasida kadrlar tayyorlash, ularni qayta tayyorlash va ularning malakasini oshirishni muvofiqlashtirish;
 axborot tizimlari, ularning komplekslari, axborot resurslari va ma’lumotlar bazalari reyestrlarini, shuningdek davlat boshqaruvi va mahalliy ijro etuvchi hokimiyat organlarining davlat xizmatlarini, shakllari va blankalarini shakllantirish va yuritishni muvofiqlashtirish;
 keyinchalik aniq tavsiyalar va takliflar tayyorlangan holda axborot-kommunikatsiya texnologiyalarini va “Elektron hukumat” tizimini rivojlantirish bo‘yicha kompleks dasturlar amalga oshirilishi monitoringini olib borish, tahlil qilish va samaradorligini baholash;
 davlat boshqaruvi va mahalliy ijro etuvchi hokimiyat organlarining ma’muriyatchilik tartib-taomillarini, funksional va operatsiya jarayonlarini tizimli qayta tashkil etish va axborotlashtirishni tahlil qilish va uning natijalari asosida takliflar tayyorlash;
 davlat boshqaruvi va mahalliy ijro etuvchi hokimiyat organlari va ularning idoraviy mansub tashkilotlari xodimlarini kompyuter savodxonligining eng kam darajasi bo‘yicha talablarga muvofiqligi yuzasidan attestatsiyadan o‘tkazish natijalarini tahlil qilish;
 Internet tarmog‘idagi O‘zbekiston Respublikasining Hukumat portalini rivojlantirish va takomillashtirish, shuningdek O‘zbekiston Respublikasining Interaktiv davlat xizmatlari yagona portali orqali yuridik va jismoniy shaxslarga interaktiv davlat xizmatlari ko‘rsatish ro‘yxatini kengaytirish va sifatini oshirish bo‘yicha takliflar tayyorlash;
 davlat boshqaruvi va mahalliy ijro etuvchi hokimiyat organlarida davlat axborot tizimlari va resurslarini, axborot texnologiyalari va xizmatlari bozorini rivojlantirish, axborot tizimlarini boshqarish tuzilmasini takomillashtirish bo‘yicha takliflar ishlab chiqish;
 qishloq joylarda axborot-kommunikatsiya texnologiyalarini rivojlantirishni maqsadli va manzilli rag‘batlantirish mexanizmlarini shakllantirish va amalga oshirishda ishtirok etish;
 hududlar o‘rtasida axborot-kommunikatsiya texnologiyalaridan foydalanishda va ularni rivojlantirishda tengsizlikni bartaraf etish bo‘yicha amaliy va samarali mexanizmlarni ishlab chiqish va amalga oshirish;
 davlat boshqaruvi va mahalliy ijro etuvchi hokimiyat organlari tizimida axborot-kommunikatsiya texnologiyalaridan foydalanish sohasida xalqaro hamkorlikni tashkil etish, xalqaro tashkilotlar va xorijiy mamlakatlar bilan o‘zaro foydali hamkorlikni kengaytirish yuzasidan takliflar ishlab chiqish;
 2) iqtisodiyot tarmoqlari va sohalarida: 
 mamlakatni ijtimoiy-iqtisodiy rivojlantirish strategiyasiga va zamonaviy xalqaro tendensiyalarga muvofiq iqtisodiyot tarmoqlari va sohalarida axborot-kommunikatsiya texnologiyalarini rivojlantirishda davlat siyosati amalga oshirilishini ta’minlash hamda ustuvor yo‘nalishlarni belgilash; 
 iqtisodiyot tarmoqlari va sohalarida axborot tizimlari va resurslarini, axborot texnologiyalari va xizmatlari bozorini yanada rivojlantirish, axborot tizimlari va tarmoqlarini boshqarish tuzilmasini takomillashtirish, modernizatsiya qilish va texnika bilan qayta jihozlash, ushbu sohaga xorijiy investitsiyalar va texnologiyalarni jalb etish uchun shart-sharoitlar yaratish yuzasidan takliflar ishlab chiqish; 
 raqobatbardoshli milliy dasturiy mahsulotlarni ishlab chiqarishni va uning ichki bozorini rag‘batlantirish sohasida davlat siyosati shakllantirilishida qatnashish;
 iqtisodiyotning real sektori tarmoqlarida zamonaviy dasturiy mahsulotlarni, axborot tizimlari va resurslarini joriy etishni muvofiqlashtirish;
 raqobatbardoshli milliy dasturiy mahsulotlarni ishlab chiqishni, shuningdek istiqbolli loyihalarni va innovatsion texnologiyalarni yaratishda band bo‘lgan iqtidorli yosh dasturchilarni qo‘llab-quvvatlashni rag‘batlantirishni tahlil qilish va takliflar tayyorlash;
 iqtisodiyot tarmoqlari va sohalariga axborot-kommunikatsiya texnologiyalari joriy etilishini, ularni xalqaro standartlar va talablarga muvofiq o‘zaro bog‘liq holda mutanosib rivojlantirishni tahlil qilish; 
 iqtisodiyot tarmoqlari va sohalarida axborot-kommunikatsiya texnologiyalarini rivojlantirish masalalari bo‘yicha O‘zbekiston Respublikasi qonunlari, O‘zbekiston Respublikasi Prezidentining farmonlari, qarorlari va farmoyishlari, Vazirlar Mahkamasining qarorlari va farmoyishlari bajarilishini tashkil etish va nazorat qilish; 
 iqtisodiyot tarmoqlari va sohalarida, boshqaruv tizimida, bank va moliya tizimlarida, ishlab chiqarish korxonalarida axborot-kommunikatsiya texnologiyalarini, Internet tarmog‘i va axborot tizimlaridan foydalanishning samaradorligini rivojlantirish ishlarining holati mezonlari va tahlili tizimlarini ishlab chiqishga doir ishlarni tashkil etish; 
 xo‘jalik boshqaruvi organlari va boshqa tashkilotlarning axborotlashtirish, axborot tizimlarining faoliyat ko‘rsatishi va ularni rivojlantirish masalalari bo‘yicha faoliyatini muvofiqlashtirish; 
 moliya, bank va sug‘urta sektorlarida, to‘lov tizimlarida axborot-kommunikatsiya texnologiyalaridan keng foydalanishni rag‘batlantirish va tashkil etish, elektron tijoratni rivojlantirish bo‘yicha takliflar tayyorlash;
 tadbirkorlik, ishlab chiqarish, fan va ta’lim, moliya, tibbiyot, axborot va bank xizmatlari, transport sohasida axborot-kommunikatsiya texnologiyalarini yanada joriy etish monitoringini olib borish, tahlil qilish va takliflar tayyorlash, aholi keng qatlamlarining zamonaviy kompyuter va axborot tizimlaridan keng foydalanishi uchun shart-sharoitlar yaratish;
 sifatli dasturiy mahsulotlarni mahalliy ishlab chiqarishni rivojlantirish va ularni eksport qilishni rag‘batlantirishning samarali mexanizmini yaratish, kompyuter texnikasi va unga butlovchi buyumlarni yaratish va ishlab chiqarishni tashkil etish, erkin ilm-fan va texnologiya zonalari tashkil etish yuzasidan takliflar ishlab chiqish;
 iqtisodiyot tarmoqlari va sohalarida axborot-kommunikatsiya texnologiyalaridan foydalanish borasida xalqaro hamkorlikni tashkil etish, xalqaro tashkilotlar va xorijiy mamlakatlar bilan o‘zaro foydali hamkorlikni kengaytirish yuzasidan takliflar ishlab chiqish; 
 g) milliy axborot makoni monitoringi va axborot xavfsizligini ta’minlash sohasida: 
 milliy axborot makonining yaxlitligini saqlash, davlat va xo‘jalik boshqaruvi organlari, mahalliy ijro etuvchi hokimiyat organlari, shuningdek xo‘jalik yurituvchi subyektlarning axborot resurslari va tizimlarining axborot xavfsizligini ta’minlash bo‘yicha davlat siyosati amalga oshirilishini tashkil etish; 
 davlat va xo‘jalik boshqaruvi organlari, mahalliy ijro etuvchi hokimiyat organlari, shuningdek xo‘jalik yurituvchi subyektlarning axborot tizimlaridan foydalanishda axborotlashtirish va axborot xavfsizligini ta’minlash sohasida normativ-huquqiy hujjatlar, axborot resurslarining ishlab chiqilishi va foydalanilishi, texnik talablar, qoidalar va standartlarning bajarilishi monitoringini olib borish, tahlil qilish, maqsadli o‘rganishlarni tashkil etish; 
 milliy axborot makoni va ommaviy axborot vositalari faoliyatining, shu jumladan zamonaviy axborot-kommunikatsiya texnologiyalari, yo‘ldosh tizimlar, Internet tarmog‘i, axborotlarni, shuningdek bosma mahsulotlarni yetkazib berish va tarqatishning boshqa elektron vositalarining tizimli monitoringini amalga oshirish;
 milliy axborot makonini tahlil qilish, uning monitoringini tashkil etish, axborot xavfsizligini ta’minlash shakllari va usullarini takomillashtirish, axborot resurslari va xizmatlari bozorini rivojlantirish, axborotlar ayirboshlashning himoyalangan elektron shakllariga izchil ravishda bosqichma-bosqich o‘tish bo‘yicha takliflar ishlab chiqish; 
 davlat va xo‘jalik boshqaruvi organlari, mahalliy ijro etuvchi hokimiyat organlari, shuningdek xo‘jalik yurituvchi subyektlarning axborot tizimlariga ruxsatsiz kirish hollarini bartaraf etishni ta’minlaydigan dasturiy-texnik vositalarini qo‘llash bo‘yicha Internet tarmog‘i axborot resurslariga, axborot tizimlarini boshqarishga yagona talablarni shakllantirishda qatnashish; 
 tashkiliy-texnik va normativ-huquqiy bazani takomillashtirish, operatorlar va provaydyerlarning davlat vakolatli tuzilmalari bilan o‘zaro hamkorligi samaradorligini oshirish;
 milliy axborot makoni monitoringini olib borish va axborot xavfsizligini ta’minlash masalalari bo‘yicha O‘zbekiston Respublikasi qonunlari, O‘zbekiston Respublikasi Prezidentining farmonlari, qarorlari va farmoyishlari, Vazirlar Mahkamasi qarorlari va farmoyishlari bajarilishini tashkil etish va nazorat qilish; 
 davlat va xo‘jalik boshqaruvi organlari, mahalliy ijro etuvchi hokimiyat organlari, shuningdek xo‘jalik yurituvchi subyektlarning milliy axborot makoni monitoringini olib borish va axborot xavfsizligini ta’minlash masalalari bo‘yicha faoliyatini muvofiqlashtirish; 
 davlat va xo‘jalik boshqaruvi organlari, mahalliy ijro etuvchi hokimiyat organlari, shuningdek xo‘jalik yurituvchi subyektlarning axborot tizimlari va kompyuter tarmoqlarini axborot xavfsizligini ta’minlash talablari bo‘yicha majburiy tartibda attestatsiyadan o‘tkazish tizimini joriy etish va rivojlantirish yuzasidan takliflar tayyorlash; 
 obyektlarni tasniflash va baholashni tashkil etish, axborot xavfsizligiga tahdidlarni, shuningdek ushbu tahdidlarga qarshi harakat tizimlarini prognoz qilish, elektron to‘lov tizimlarining ishonchli va uzluksiz ishlashini ta’minlash;
 axborot xavfsizligini ta’minlashning texnik infratuzilmasi rivojlanishini nazorat qilish, shu jumladan Internet-oqimlar. veb-saytlar, ijtimoiy tarmoqlar, ommaviy axborot vositalari va telekommunikatsiyalar tarmoqlari monitoringini olib borish va tahlil qilish tizimini yaratish;
 axborot xavfsizligi bo‘yicha yuqori malakali kadrlarni tayyorlash va qayta tayyorlashni tashkil etish va samaradorligi monitoringini olib borish, axborot xavfsizligini ta’minlash sohasida yuqori malakali kadrlarga bo‘lgan ehtiyojni ta’minlash yuzasidan takliflar ishlab chiqish; 
 d) pochta va telekommunikatsiyalarni rivojlantirish, arxiv ishi, intellektual mulk huquqlarini himoya qilish sohasida:
 pochta, telekommunikatsiyalar va teleradioeshittirish tarmoqlarini rivojlantirish, arxiv ishi va ish yuritish, intellektual mulk obyektlarini huquqiy muhofaza qilish va ularga bo‘lgan huquqlarni himoya qilish masalalarida davlat siyosati shakllantirilishi va amalga oshirilishi ta’minlanishida qatnashish; 
 pochta, telekommunikatsiyalar va teleradioeshittirishni rivojlantirishda iqtisodiy islohotlarni amalga oshirishni, sifat o‘zgarishlari va tendensiyalarni baholashni, arxiv ishi va ish yuritish, intellektual mulk obyektlarini huquqiy muhofaza qilish va ularga bo‘lgan huquqlarni himoya qilishni tizimli va kompleks o‘rganishni tashkil etish;
 telekommunikatsiyalar sohasida ishlab chiqarishni mahalliylashtirish, darajasini yanada chuqurlashtirishni, tarmoqlararo sanoat kooperatsiyasini kengaytirishni ta’minlash, importning o‘rnini bosishni va mahalliy xomashyo resurslari bazasida ichki bozorni zarur iste’mol tovarlari va butlovchi buyumlar bilan ta’minlaydigan zamonaviy, yuqori texnologiyali raqobatbardoshli ishlab chiqarishlarni tashkil etish; 
 pochta va telekommunikatsiyalar sohasidagi tashkilotlarda korporativ boshqaruvning zamonaviy usullarini joriy etishni tashkil etish, ishlab chiqarish, investitsiya, moddiy-texnik, moliyaviy va mehnat resurslaridan foydalanish samaradorligini oshirish;
 pochta, telekommunikatsiyalar, teleradioeshittirish, arxiv ishi va ish yuritish, intellektual mulk obyektlarini huquqiy muhofaza qilish va ularga bo‘lgan huquqlarni himoya qilish masalalari bo‘yicha O‘zbekiston Respublikasi qonunlari, O‘zbekiston Respublikasi Prezidentining farmonlari, qarorlari, farmoyishlari va topshiriqlari, Vazirlar Mahkamasining qarorlari va farmoyishlari bajarilishini tashkil etish; 
 pochta, telekommunikatsiyalar, teleradioeshittirish, arxiv ishi va ish yuritish, intellektual mulk obyektlarini huquqiy muhofaza qilish va ularga bo‘lgan huquqlarni himoya qilish masalalari bo‘yicha davlat va xo‘jalik boshqaruvi organlari, mahalliy ijro etuvchi hokimiyat organlari va boshqa tashkilotlar faoliyatini muvofiqlashtirish; 
 telekommunikatsiya infratuzilmasini yanada rivojlantirish va modernizatsiyalash, shu jumladan Internet tarmog‘ining axborot tizimlari va resurslaridan, mobil va yo‘ldosh aloqa tarmoqlaridan keng polosali foydalanishni kengaytirish, telefon aloqasi va teleradioeshittirishning raqamli tizimlariga to‘liq o‘tishni ta’minlash;
 umumiy qabul qilingan xalqaro normalar va standartlarga muvofiq axborot-kommunikatsiya texnologiyalari va telekommunikatsiyalar, pochta aloqasi, axborotlashtirish va radiochastota spektri sohasida qonunchilikni yanada takomillashtirish bo‘yicha takliflar tayyorlash;
 pochta va telekommunikatsiyalar korxonalarini davlat tasarrufidan chiqarish va xususiylashtirish jarayonlarini muvofiqlashtirish;
 pochta, telekommunikatsiyalar va teleradioeshittirish sohalarida iqtisodiy islohotlarni yanada chuqurlashtirish, ushbu sohalarda boshqaruv shakllari, usullari va tuzilmasini takomillashtirish bo‘yicha takliflar tayyorlash;
 davlat va xo‘jalik boshqaruvi organlarida, mahalliy ijro etuvchi hokimiyat organlarida va boshqa tashkilotlarda arxiv ishi va ish yuritishning ahvoli monitoringini olib borish va ularni tahlil qilish, arxiv ishi tizimi ishlarining samaradorligini oshirish va takomillashtirish, O‘zbekiston Respublikasi Milliy arxiv fondi hujjatlari saqlanishini ta’minlash, davlat va xo‘jalik boshqaruvi organlarida, mahalliy ijro etuvchi hokimiyat organlarida va boshqa davlat tashkilotlarida ish yuritishning, shu jumladan, elektron hujjatlar aylanishi tizimini qo‘llagan holda ish yuritishning samaradorligi va funksionalligini oshirish bo‘yicha takliflar ishlab chiqish; 
 intellektual mulk obyektlarini huquqiy muhofaza qilish va ularga bo‘lgan huquqlarni himoya qilishning samarali tizimi faoliyat ko‘rsatishi monitoringini olib borish va uni ta’minlash, O‘zbekiston Respublikasining xalqaro majburiyatlarini hisobga olgan holda ushbu tizim ishlari samaradorligini oshirish va uni yanada takomillashtirish bo‘yicha takliflar ishlab chiqish;
 EHM uchun audiovizual asarlar, fonogrammalar va dasturlar tarqatish masalalari bo‘yicha, soxta mahsulotlar tarqalishining oldini olish usullarini takomillashtirish bo‘yicha takliflar tayyorlash orqali davlat va xo‘jalik boshqaruvi organlari, mahalliy ijro etuvchi hokimiyat organlari va boshqa tashkilotlarning faoliyatini muvofiqlashtirish; 
 pochta va telekommunikatsiyalar tashkilotlarining eksport salohiyatini rivojlantirish masalalari bo‘yicha monitoring olib borilishini tashkil etish va uni tahlil qilish va takliflar tayyorlash; 
 pochta va telekommunikatsiyalar va teleradioeshittirish tarmoqlari va vositalarini modernizatsiya qilish va texnika bilan qayta jihozlash hamda arxiv ishi, ushbu sohalarga xorijiy investitsiyalar va texnologiyalarni jalb etish masalalari bo‘yicha ishlarni muvofiqlashtirish; 
 pochta va telekommunikatsiyalar xizmatlari sifatini oshirish, ularning xalqaro standartlarga muvofiqligini ta’minlash, pochta va telekommunikatsiyalar xizmatlaridan foydalanuvchilar huquqlarini himoya qilish, shuningdek pochta aloqa vositalari orqali pensiyala